Paneks siia lõppu paar soovitust, mida võiks foorumisuhtluses arvestada (omalaadse 10 käsu vormis):  1. Tea, kuhu lähed. Mis koht see on, millega seal tegeldakse,  milline on üldine õhustik.  2. Kui tegu on foorumiga, kus valitsev maailmavaade pole sulle vastuvõetav, mõtle kaks korda järele, enne kui "sisse hüppad". Kui otsustad siiski minna, loe järgnev läbi. Kaks korda.  3. Enne loe, siis kirjuta. Jälgi mõnda aega mängu, enne kui sõna võtad.  4. Temaatilise foorumi puhul tee kodutöö ära ja tee selgeks põhiline, millest seal räägitakse. Marki täis teha on väga lihtne, uuesti mõistliku inimese mainet saada märksa raskem.  5. Sõna võttes ära rõhuta  pidevalt oma oponeerivaid seisukohti. Eriti rumalatena mõjuvad igasugused "tõekuulutajad", kelle ainus argument on "ma tean, et see on nii (teie võite kõik ***** kerida)".  6. Enne tõsiselt vastu vaidlema hakkamist tee selgeks, kas said teiste seisukohast ikka õieti aru.  7. Ära karda öelda "ma ei tea" ega tunnistada oma eksimusi.  8. Ära mine isiklikuks (argumentum ad hominem) - isegi siis, kui vastaspool seda teeb. Kui saad mõne tõsise solvangu osaliseks, ära vasta kohe (afektiseisundis), vaid mõtle pool tunnikest järgi.  9. Kui oled kellegagi tülli läinud, katsu võimalikult kiiresti leppida. Lahendamata tüli hakkab aegamööda üha hullemat haisu ajama.  10. Ole inimene - see on netiketi põhikäsk, mis kehtib nii kõigis võrgusuhtluse valdkondades kui ka väljaspool Võrku.